La Fira i Festes de Gandia finalitza amb èxit d'acollida de totes les activitats i un gran impacte econòmic
01 octubre 2024

## La Fira i Festes de Gandia finalitza amb èxit d'acollida de totes les activitats i un gran impacte econòmic01 octubre 2024Última actualització: 01 octubre 2024

![](../gestion/img/06db8a3d9cfc7b3d63c48fcdafae980aafe30712d9133ffee015edd8fb4ce18b.JPG)  
  

L'alcalde de Gandia, José Manuel Prieto, acompanyat per la regidora delegada de Cultura i Política Festiva, Balbina Sendra, ha comparegut hui en roda de premsa per fer una valoració de la Fira i Festes que s'ha celebrat a la nostra ciutat del 27 al 30 de setembre.  
  
En primer lloc, l'alcalde ha mostrat la seua satisfacció per com ha transcorregut la Fira i Festes d'aquest any i ho ha atribuït al traball que han fet moltes persones i departaments de l'Ajuntament. "La Fira és un element d'orgull, de projecció de la ciutat i un èxit col·lectiu, però no ens conformem. Continuarem treballant en aquest model que ja està consolidat sobre ingredients com són la qualitat i la diversitat de formats de les activitats programades, i la gratuïtat que, en la mesura de les nostres possibilitats, tenim intenció de continuar ampliant".  
  
Prieto ha incidit en l'èxit de les més de 120 activitats que han estat recolzades per milers de persones. En aquest sentit, ha informat que més de 4.000 persones van passar per la plaça del Mosset, més de 7.000 en alguna de les actuacions del parc de la Festa que va acollir durant tots els dies de la Fira la visita de més de 20.000 persones, més de 4.000 als diversos espectacles de la plaça major o les més de 5.000 que van gaudir dels espectacles de teatre al passeig. "Si anem sumant els espectadors de cada format i espectacle, podrem adonar-nos de la quantitat de persones que ens han visitat i com ha tingut un impacte econòmic positiu a la nostra ciutat. La inversió que realitza l'Ajuntament té un retorn econòmic directe en forma d'augment de vendes del comerç i l'hostaleria".  
  
La primera autoritat municipal ha volgut agrair a totes aquelles persones que fan un treball que no es veu. "El treball d'intendència, de logística, de producció de diversos departaments i de tots aquells que, any rere any, s'impliquen des dels processos de contractació fins al muntatge dels escenaris, passant per la neteja que aquests dies ha comptat amb més de 100 persones treballant cada dia o la plantilla de la Policia Local que en aquesta Fira ha doblat la seua plantilla per garantir la seguretat de tots en col·laboració amb la Policia Nacional i dels bombers".  
  
"Tenim un gran equip humà al qual hem d'agrair especialment que la Fira i Festes haja estat un èxit i que ja estiga consolidat com a referent festiu fora de les nostres fronteres i això és una feina que s'està fent des del departament de Turisme", ha finalitzat Prieto, no sense abans incidir en la importància del reconeixement que es va lliurar ahir al IV Acte Cívic 'Ciutat de Gandia' a Foment AIC, el sector turístic i ZOO.  
  
Per la seua banda, Sendra ha destacat que "el millor balanç de la Fira és veure el somriure de la gent als carrers, veure els carrers de gom a gom i veure la satisfacció de les persones, gràcies al treball de moltíssimes persones a les quals hui hem de donar les gràcies". "És un treball dur, cansat,però ja estem treballant a la fira del pròxim any, amb l'objectiu de millorar. Estem davant d'un model consolidat, que millora cada any gràcies a la il·lusió de totes les parts implicades".

  
Finalitzada la roda de prensa, l'alcalde i la regidora han mantingut una trobada amb els treballadors i treballadores que han fet possible la Fira i Festes d'aquest any. Ambdós han volgut agrair la seua implicació i dedicació perquè l'edició de fe aquest any haja estat un èxit.

[Twittear](https://twitter.com/share)